Βασίλης Μπισμπίκης

Ο Βασίλης Μπισμπίκης (Λουτράκι, 29 Οκτωβρίου 1977) είναι Έλληνας ηθοποιός και θεατρικός σκηνοθέτης.

 Νεανικά χρόνια 
Γεννήθηκε στο Λουτράκι Κορινθίας, όπου και πέρασε τα πρώτα του χρόνια. Ο πατέρας του, Μιχάλης Μπισμπίκης, ήταν γνωστός ποδοσφαιριστής του Ολυμπιακού Λουτρακίου και της Κορίνθου, ενώ διετέλεσε και προπονητής σε διάφορες ποδοσφαιρικές ομάδες. Η πρώτη του επαφή με την υποκριτική ήταν η συμμετοχή του σε σχολικές παραστάσεις και σε τοπική θεατρική ομάδα. Αφότου τελείωσε το γυμνάσιο, εργάστηκε περιστασιακά σαν μπάρμαν και σερβιτόρος, ενώ επί τρία χρόνια υπήρξε κρουπιέρης σε καζίνο. Σε ηλικία 25 ετών εγκαταστάθηκε στην Αθήνα για να σπουδάσει υποκριτική και το 2006 αποφοίτησε από τη Δραματική Σχολή Μαίρης Βογιατζή-Τράγκα.

 Καριέρα 
Στη συνέχεια ξεκίνησε την πορεία του στο θέατρο παίζοντας στις παραστάσεις Βρωμιά, Λυσιστράτη, Ο καλός στρατιώτης Σβέικ, Σε στενό οικογενειακό κύκλο, Ευμενίδες και άλλα. Το 2008 έκανε το τηλεοπτικό του ντεμπούτο με τις σειρές Το δέκα (Alpha) και Ο γητευτής (Ant1). Ακολούθησαν οι σύντομες συμμετοχές του στη σειρά μυστηρίου Σε είδα και στην ερωτική σειρά Αληθινοί έρωτες (Alpha), ενώ παράλληλα πρωταγωνίστησε στις παραστάσεις του ΚΘΒΕ: Λεωφορείο ο πόθος, Ορέστης, Ματωμένος γάμος και Ο τουφεκισμός της Σαλονίκης. Κατά τη θεατρική σεζόν 2009–2010 έπαιξε στις παραστάσεις Ερωτική αναρχία, Προμηθέας Δεσμώτης και Η Τραβιάτα της Λισαβόνας.

Έγινε ευρύτερα γνωστός κατά την τηλεοπτική σεζόν 2010–2011, από τη συμμετοχή του στη δραματική τηλεοπτική σειρά Τα μυστικά της Εδέμ (Mega), στον ρόλο του Λευτέρη Παπαπολίτη.

Το 2011 έλαβε μέρος στη σπονδυλωτή ταινία Η πόλη των παιδιών, ενώ την επόμενη χρονιά πρωταγωνίστησε στην κοινωνική τηλεοπτική σειρά Είναι στιγμές (Ant1) και έπαιξε στη θεατρική παράσταση Ακρότητες. Το 2014 είχε έναν μικρό ρόλο στην κωμική σειρά Καλές δουλειές (Ant1).

Τo 2014–2015 πρωταγωνίστησε στη δραματική τηλεοπτική σειρά Δικαίωση (Mega) και έλαβε μέρος στα θεατρικά έργα Η τρελή του Σαγιό, Fantastico–Τα δημιουργημένα συμφέροντα, Το τρελό αίμα και Ο χορός του θανάτου. Τη σεζόν 2016–2017 πρωταγωνίστησε στην κοινωνική σειρά Η λέξη που δε λες.

Παράλληλα έπαιξε στις παραστάσεις Καζιμίρ και Καρολίνα, Δεσποινίς Τζούλια —στην οποία ανέλαβε επίσης τη διασκευή και τη σκηνοθεσία— και Θείος Βάνιας. Την ίδια περίοδο ανέλυσε δραματουργικά και σκηνοθέτησε το έργο Άρης. Τη σεζόν 2018–2019 έπαιξε στα έργα Cabaret και Άνθρωποι και ποντίκια — το οποίο και σκηνοθέτησε. Παράλληλα ήταν ο σκηνοθέτης της περιοδείας του Άρη και της θεατρικής παράστασης Πατέρας.

Το 2020 πρωταγωνίστησε στην ταινία Η μπαλάντα της τρύπιας καρδιάς και συμπρωταγωνίστησε στο Digger.

Τη σεζόν 2020–2021 πρωταγωνίστησε στον δεύτερο κύκλο της σειράς Άγριες Μέλισσες (Αnt1), στον ρόλο του Μάνου Βόσκαρη.

Τη σεζόν 2021–2022 πρωταγωνίστησε στην νεανική μεταφυσική περιπέτεια μυστηρίου Κομάντα και δράκοι (Mega).

Τη σεζόν 2022–2023 πρωταγωνίστησε στη δραματική σειρά Αυτή η νύχτα μένει (Alpha), στον ρόλο του Στρατή Βαρδάρη.

Τη σεζόν 2023–2024 πρωταγωνίστησε στον τρίτο κύκλο της δραματικής σειράς Σασμός (Alpha).

Τη σεζόν 2025–2026 πρωταγωνιστεί στη δραματική σειρά Porto Leone - Στη γειτονιά με τα κόκκιvα φανάρια, στον ρόλο του Σπύρου Γιάμαρη (Alpha).

 Προσωπική ζωή 
Απέκτησε έναν γιο, τον Μιχάλη (γενν. 2013) από τον γάμο του με την Κωνσταντίνα Μπεκιάρη (2006–2021).

Από το 2021 είναι σε σχέση με την τραγουδίστρια Δέσποινα Βανδή.

Τροχαίο Ατύχημα
Τα ξημερώματα του Σαββάτου 27 Σεπτεμβρίου του 2025, ο Μπισμπίκης έπεσε, με το αγροτικό αυτοκίνητο το οποίο είχε νοικιάσει, επάνω σε 3 σταθμευμένα Ι. Χ. αυτοκίνητα στην περιοχή της Φιλοθέης προκαλώντας τους υλικές ζημιές και γκρεμίζοντας έναν μαντρότοιχο. Το απόγευμα της Δευτέρας 29 Σεπτεμβρίου, ο Μπισμπίκης οδηγήθηκε στον Εισαγγελέα, ο οποίος του άσκησε ποινική δίωξη. Στη δίκη που ακολούθησε στις 8 Οκτωβρίου του επιβλήθηκε χρηματικό πρόστιμο 7.000 ευρώ.

 Παραπομπές 

 Εξωτερικοί σύνδεσμοι 


Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Κατηγορία:Έλληνες ηθοποιοί κινηματογράφου
Κατηγορία:Έλληνες σκηνοθέτες
Κατηγορία:Έλληνες σκηνοθέτες θεάτρου